Ziua eroilor este o zi mare, plină de încărcătură emoţională şi spirituală, deoarece comemorăm şi omagiem eroii neamului românesc şi sărbătorim înălţarea de-a dreapta Tatălui a Domnului Iisus Hristos.

La ceas de mare sărbătoare creştină şi naţională, în data de 2 iunie 2022, la troița din comuna Dobrești, a avut loc omagierea pe cei care de-a lungul veacurilor, cu sacrificii umane şi materiale, au creat o stare de spirit, un sentiment al eroismului, al patriei şi al dăruirii de sine. Eroii poporului român, cu nume cunoscute, dar mai ales necunoscute, unii ştiuţi doar de Dumnezeu, sunt acele personalităţi care au demonstrat, chiar prin sacrificiul suprem, că pun interesele comunităţii sau ale naţiei mai presus decât interesele proprii. Astfel, prin acţiunile întreprinse în situaţiile istorice dificile pe care le-a traversat poporul şi patria noastră în trăirea sa milenară în acest spaţiu binecuvântat, au contribuit la continuitatea noastră ca naţie.

Elevii Liceului Tehnologic Nr. 1 Dobrești alături de întreaga comunitate, suntem datori şi onoraţi, în acelaşi timp, să îi omagiem pe cei care s-au dovedit a fi cei mai bravi apărători ai neamului românesc şi ai interesului naţional, pentru care au adus jertfa propriilor vieţi, atât în spaţiul Carpato-Danubiano-Pontic, cât şi în ţinuturi de pe alte continente.

Actele lor de eroism sunt consemnate nu numai de istoria noastră, dar sunt repere şi în istoria universală. Tăria de caracter, determinarea, hotărârea şi dragostea cu care au slujit cauza românească, ne obligă să păstrăm şi să permanentizăm valorile patrimoniului naţional pe care ei l-au făurit cu trudă şi sânge. Cu smerenie, noi cei de astăzi, români de pretutindeni, în ziua Înălţării Domnului Iisus Hristos, omagiem pe cei care au apărat şi purtat stindardul cauzei române de la Viena până în îndepărtata Siberie, precum şi pe cei care cu demnitate au tranşat în cancelariile lumii drepturile şi libertăţile poporului român.

Precum Iisus le-a spus ucenicilor săi în momentul Înălţării: “Iată, Eu sunt cu voi până la sfârşitul veacurilor” aşa eroii noştri au fost şi rămân trup şi suflet din România.  
Ziua omagierii eroilor naţionali este ziua în care noi, cei în viaţă, ar trebui să ne măsurăm credinţa, umanitarismul, conştiinţa si dragostea de ţară în raport cu anvergura dată de reperele morale şi spirituale ale neamului românesc.

Şi dacă un gânditor roman afirma că „Eroismul nu e decât rezistenţă la sfinţenie”, eu aş spune că „ eroismul este cel mai aproape de sfinţenie”, iar eroii aduc cinste şi onoare poporului din care s-au ridicat şi se constituie ca parte a sufletului acelui popor.

Programul pregătit de către elevii Liceului Tehnologic Nr 1 Dobrești a debutat cu *Imnul României*, după care a urmat un frumos moment artistic cu doamna profesoară Denisa Sidea, care ne-a încântat cu două cântece: *Se-aude glas peste Carpați și Teansilvanie frumoasă.* A continuat cu cântecul dedicat eroilor *Pui de lei,* după care doamna profesoară de istorie *Dorina Roșu* a vorbit despre importanța acestei zile. Momentul următor a fost *Imnul eroilor* urmat de două poezii recitate de elevele Monenciu Antonia și Anca Riana din clasa a IV-a A. Un alt cîntec dedicat eroilor a fost *Marșul lui Iancu,* iar elevele Nica Cristina din clasa a IV-a A și Știube Alexandra din clasa a V-a A au recitat două poezii.

Programul artistic s-a încheiat acel cântec istoric care amintește despre faptul că ,,frații în veci vor fi frați,,: *Un cântec istoric,* iar eleva Larisa Popa a recitat o poezie dedicată eroilor neamului.

Prof. dr.

AURINA COVACI